
Text rozhodnutia
Súd: Krajský súd Bratislava Spisová značka: 4CoZm/17/2013 Identifikačné číslo súdneho spisu: 1512232369 Dátum vydania rozhodnutia: 13. 08. 2014 Meno a priezvisko sudcu, VSÚ: JUDr. Tatiana Pastieriková ECLI: ECLI:SK:KSBA:2014:1512232369.1 Uznesenie Krajský súd v Bratislave v právnej veci navrhovateľa: Sberbank Slovensko, a.s., Vysoká 9, 810 00 Bratislava, IČO: 17 321 123, zastúpený: Sedlačko & Partners, s.r.o., Štefánikova 8, 811 05 Bratislava, IČO: 36 853 186, proti odporcovi v 1. rade: BARY TRADING COMPANY, s.r.o., Nobelova 5, 851 06 Bratislava, IČO: 31 416 314 a proti odporcovi v 2. rade: G. W., A.. XX.XX.XXXX, X. X, XXX XX W., zastúpená: Mgr. Miroslav Golian, Advokátska kancelária so sídlom Budatínska 16, 851 05 Bratislava, o návrhu odporcu v 2. rade na obnovu konania, o odvolaní odporcu v 2. rade proti uzneseniu Okresného súdu Bratislava V č.k. 3CbZm/104/2012-50 zo dňa 21.03.2013, takto r o z h o d o l : Krajský súd v Bratislave uznesenie Okresného súdu Bratislava V č.k. 3CbZm/104/2012-50 zo dňa 21.03.2013 p o t v r d z u j e . Navrhovateľovi sa náhrada trov odvolacieho konania n e p r i z n á v a . o d ô v o d n e n i e : Napadnutým uznesením súd návrh na obnovu konania zamietol. Zároveň zaviazal odporcu v 2. rade zaplatiť navrhovateľovi náhradu trov konania v sume 244,41 eur do troch dní od právoplatnosti rozhodnutia. V odôvodnení súd prvého stupňa uviedol, že návrhom doručeným súdu 21.11.2012 sa odporca v 2. rade domáhal obnovy konania vedeného na tunajšom súde pod sp. zn. 1 CbZm/25/2010. Návrh odôvodnil tým, že existuje nový dôkaz, ktorý v pôvodnom konaní nemohol použiť, a ktorý by mu mohol privodiť priaznivejšie rozhodnutie vo veci. Pôvodným konaním je v tomto prípade konanie o vydanie zmenkového platobného rozkazu. Z ustanovenia § 228 ods. 2 O.s.p. vyplýva, že účastník konania môže návrhom na obnovu konania napadnúť aj zmenkový platobný rozkaz, ak možno dôvody obnovy, uvedené v § 228 ods. 1 vzťahovať na predpoklady, za ktorých bol vydaný. Súd prvého stupňa skúmal, či odporca v 2. rade skutočne bez vlastnej viny nemohol v pôvodnom konaní uplatniť všetky ním uvedené dôkazy a či by tieto dôkazy mohli privodiť pre neho priaznivejšie rozhodnutie vo veci samej. Odporca v 2. rade v písomných námietkach namietal, že v mieste vystavenia zmenky nebol, zmenku označil za podvrh, pri ktorom boli zneužité jeho osobné údaje. Na pojednávaní svoje stanovisko zmenil a potvrdil, že podpis na zmenke je jeho podpisom. Uviedol, že zmenku podpísal nevedomky bez úmyslu sa zmenkovo zaviazať. V návrhu na obnovu konania poukázal na to, že po podaní návrhu na vydanie zmenkového platobného rozkazu a po právoplatnom rozhodnutí vo veci samej bol Ľ. D. odsúdený, mal uzavrieť dohodu o vine a treste. Ďalej uviedol, že podpis na zmenke nie je podpisom odporcu v 2. rade a je nevyhnutné v konaní nariadiť znalecké dokazovanie za účelom overenia pravosti podpisu odporcu v 2. rade. V tejto súvislosti súd prvého stupňa poukázal na to, že pre rozhodnutie o námietkach je rozhodujúci stav ku dňu vydania zmenkového platobného rozkazu, t. j. k 13.01.2010. Preto samotná skutočnosť, že po vydaní zmenkového platobného rozkazu bola tretia osoba uznaná za vinnú, bez preukázania súvislosti s predmetným konaním, nebola dôvodom, pre ktorý by súd mohol zmenkový platobný rozkaz zrušiť, a teda tento dôkaz by nemohol privodiť pre neho priaznivejšie rozhodnutie vo veci samej. Odporca v 2. rade k návrhu na obnovu konania neuvádza žiadne nové relevantné skutočnosti oprávňujúce podanie návrhu na obnovu konania a ani iné skutočnosti, rozhodnutia alebo dôkazy, ktoré bez svojej viny nemohol použiť v pôvodnom konaní a zároveň ktoré by mohli privodiť priaznivejšie rozhodnutie vo veci. Navrhovateľom uvádzaná skutočnosť, že Ľ. D. bol odsúdený alebo mal uzavrieť dohodu o vine a treste, ani skutočnosť, že odporca v 2. rade zmenil názor a dnes nepovažuje svoj podpis na zmenke za vlastný, nie je dôvodom na obnovu konania - nie je právne relevantným dôkazom, ktorý bez svojej viny nemohol použiť v pôvodnom konaní a ktorý môže privodiť pre neho priaznivejšie rozhodnutie vo veci. Proti rozhodnutiu súdu prvého stupňa podal v zákonnej lehote odvolanie odporca v 2. rade. Uviedol, že návrh na obnovu konania je daný, pretože v čase rozhodovania o zmenkovom platobnom rozkaze ešte neexistoval relevantný dôkaz - dohoda o vine a treste, ktorú mal uzatvoriť Ľ. D. s okresným prokurátorom v Liptovskom Mikuláši, a to za trestný čin úverového podvodu podľa § 222 ods. 1, 4 a zločinu falšovania a pozmeňovania verejnej listiny, úradnej pečate, úradnej uzávery, úradného znaku a úradnej značky podľa § 352 ods. 1 a 4 Trestného zákona. Z citovaného obvinenia vyplýva, že odporca v 2. rade ani len netušil, že v banke podpisuje aj poskytnutie úveru pre spoločnosť, lebo do banky sa mal dostaviť len za účelom založenia bankového účtu. Odporca v 2. rade už v minulosti tvrdil, že podpis na zmenke sa zdá akoby jeho, a teda sfalšovaný, čo ale neznamená, že toto jeho vyjadrenie možno pokladať za potvrdenie toho, že podpis na zmenke je jeho. V konečnom dôsledku bolo preukázané, že podvodným spôsobom vylákané peniaze použil páchateľ trestného činu Ľ. D.. Potom však neobstojí tvrdenie, že peniaze by mal vrátiť odporca v 2. rade. Odporca v 2. rade má za to, že schválenie dohody o vine a treste veľmi úzko súvisí s prejednávanou vecou, lebo dokazuje, že banka poskytla na základe podvodného konania Ľ. D.M. odporcovi úver, pričom Ľ.H. D. predložil falošné doklady, ktorých pravosť si však banka mala možnosť overiť. Peniaze boli prevedené na účet spoločnosti BARY TRADING COMPANY, s. r. o., ktoré pre svoju potrebu použil výlučne Ľ. D.. Preto žiada, aby odvolací súd napadnuté uznesenie súdu prvého stupňa zamietol a návrhu odporcu v 2. rade na obnovu konania vyhovel v plnom rozsahu. Krajský súd v Bratislave ako súd odvolací (§ 10 ods. 1 O.s.p.) prejednal odvolanie odporcu v 2. rade podľa § 212 ods. 1 O.s.p. v spojení s § 214 ods. 2 O.s.p. bez nariadenia odvolacieho pojednávania, v medziach daných rozsahom a dôvodmi odvolania, a po oboznámení sa s obsahom spisu dospel k záveru, že odvolanie nie je dôvodné. Podľa § 219 ods. 1 O. s. p. odvolací súd rozhodnutie potvrdí, ak je vo výroku vecne správne. Podľa § 219 ods. 2 O. s. p., ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody. Podľa § 228 ods. 1 O.s.p. právoplatný rozsudok môže účastník napadnúť návrhom na obnovu konania, ak: a) sú tu skutočnosti, rozhodnutia alebo dôkazy, ktoré bez svojej viny nemohol použiť v pôvodnom konaní, ak môžu privodiť pre neho priaznivejšie rozhodnutie vo veci, b) možno vykonať dôkazy, ktoré sa nemohli vykonať v pôvodnom konaní, ak môžu privodiť pre neho priaznivejšie rozhodnutie vo veci, c) bolo rozhodnuté v jeho neprospech v dôsledku trestného činu sudcu, d) Európsky súd pre ľudské práva rozhodol alebo dospel vo svojom rozsudku k záveru, že rozhodnutím súdu alebo konaním, ktoré mu predchádzalo, boli porušené základné ľudské práva alebo slobody účastníka konania a závažné dôsledky tohto porušenia neboli odstránené priznaným primeraným finančným zadosťučinením, e) je v rozpore s rozhodnutím Súdneho dvora Európskych spoločenstiev alebo iného orgánu Európskych spoločenstiev, f) možnosť jeho preskúmania vyplýva z osobitného predpisu v súvislosti s uznaním alebo výkonom rozhodnutia slovenského súdu v inom členskom štáte Európskej únie. Podľa ods. 2 návrhom na obnovu konania môže účastník napadnúť i právoplatné uznesenie, ktorým bol schválený zmier, ak možno dôvody obnovy podľa odseku 1 vzťahovať i na predpoklady, za ktorých sa zmier schvaľoval; to platí obdobne aj pre právoplatný platobný rozkaz, rozkaz na plnenie, zmenkový platobný rozkaz a šekový platobný rozkaz. Odvolací súd sa po oboznámení s obsahom súdneho spisu Okresného súdu Bratislava V stotožnil s právnym názorom súdu prvého stupňa. Na zdôraznenie správnosti rozhodnutia súdu prvého stupňa odvolací súd dodáva, že záväzok zo zmenky je nesporným záväzkom. Ak má predložený prvopis zmenky všetky náležitosti predpísané v ustanovení čl. I § 75 Zmenkového zákona, súd nemá dôvod o pravosti zmenky pochybovať a navrhovateľ nemá povinnosť svoj nárok preukazovať iným spôsobom. Po vydaní zmenkového platobného rozkazu sa podaním námietok zmenkový platobný rozkaz neruší, súd však skúma, či je obrana vyjadrená v námietkach dôvodná a či odporcom preukázané a tvrdené skutočnosti spôsobili úplný alebo čiastočný zánik povinnosti poskytnúť navrhovateľovi plnenie zo zmenky. V tomto štádiu konania preto dôkazné bremeno je už iba na odporcovi a on musí preukázať, či sú splnené podmienky k tomu, aby bol zmenkový platobný rozkaz celkom alebo sčasti zrušený. Pre konanie je rozhodujúci presný obsah námietok, keďže súd v zmysle § 175 ods. 3 O.s.p. nemôže najneskôr namietané skutočnosti prihliadať. Presným obsahom námietok je zároveň limitovaný aj rozsah dokazovania. Dôvody v námietkach uvedené je síce možné dodatočne spresňovať, ale len v rámci pôvodného rozsahu včas podaných námietok. Z podaných námietok proti Zmenkovému platobnému rozkazu č.k. 1Zm/553/2009-15 zo dňa 13.01.2010 vyplýva, že v mieste vystavenia zmenky nebol, zmenku označil za podvrh, pri ktorom boli zneužité jeho osobné údaje. Na nariadenom pojednávaní dňa 04.05.2010 odporca v 2. rade uviedol, že z kópie zmenky, ktorú mu súd poslal zistil, že podpis na nej je jeho, ale si nepamätá, že by zmenku podpísal. Vzhľadom na to, že odporca v 2. rade na nariadenom pojednávaní uznal podpis na zmenke za svoj, nemôže už sa už súd zaoberať tvrdením odporcu v 2. rade, že podpis nie je jeho. Súd prvého stupňa preto správne z toho vyvodil záver, že odporca v 2. rade k návrhu na obnovu konania neuvádza žiadne nové relevantné skutočnosti oprávňujúce podanie návrhu na obnovu konania a ani iné skutočnosti, rozhodnutia alebo dôkazy, ktoré bez svojej viny nemohol použiť v pôvodnom konaní a zároveň ktoré by mohli privodiť priaznivejšie rozhodnutie vo veci. Z vyššie uvedených dôvodov odvolací súd napadnuté uznesenie podľa § 219 ods. 1 O.s.p. ako vecne správne potvrdil. O trovách odvolacieho konania odvolací súd rozhodol podľa § 224 ods. 1 O.s.p. v spojení s § 142 ods. 1 O.s.p.. V odvolacom konaní úspešnému navrhovateľovi žiadne trovy nevznikli, preto mu odvolací súd trovy odvolacieho konania nepriznal. Toto uznesenie bolo členmi senátu prijaté pomerom hlasov 3:0 (§ 3 ods.9 tretia veta zák. č. 757/2004 Z.z. v znení neskorších predpisov). Poučenie: Proti tomuto rozhodnutiu odvolanie nie je prípustné.

